Madeleine McCann: Ouers bly hoopKate and Gerry McCann Foto: Joe Giddens/Pool via AP Die ouers van die vermiste Madeleine McCann, die driejarige wat in 2007 tydens ŉ gesinsvakansie in Portugal verdwyn het, het tydens die 10 jaar-herdenking van haar verdwyning gesê hulle bly vol hoop dat hulle een dag weer met hul dogter herenig sal word. Die McCanns het in ŉ onderhoud met Britse media, wat Sondag gepubliseer is, gesê hulle voel bemoedig deur die “ware vordering” wat die Britse polisie die afgelope vyf jaar in die saak gemaak het. Scotland Yard het verlede week gesê speurders volg steeds “kritieke leidrade” op om Madeleine op te spoor. Sy het die aand van 3 Mei 2007 uit die gesin se vakansiehuis in Algarve verdwyn. Haar ouers het by ŉ nabygeleë restaurant gaan eet nadat hulle Madeleine en hul tweeling in die bed gesit het. Die polisie het gesê ondanks ŉ ondersoek, wat tot dusver al meer as £11 miljoen (R190 miljoen) beloop, gesê daar is geen “definitiewe bewyse” of Madeleine, wat nou byna 14 jaar oud is, nog steeds lewe of reeds dood is nie. Die meisie is uit die woonstel ontvoer, maar hoe en waarom dit gebeur het, bly ŉ raaisel. Een teorie is dat dit moontlik ŉ rooftog is wat skeefgeloop het. Gerry McCann (48) het gesê dit is “vreeslik” dat sy nog nie gevind is nie en het bygevoeg: “Geen ouer sal ooit ophou soek nie, tensy mens definitief weet jou kind is dood nie. En ons het net nie die bewyse daarvoor nie.” Sy vrou, Kate, stem saam. “My hoop dat Madeleine nog leef het ná 10 jaar nog nie vervaag nie. Ek het nooit gedink ons sal na soveel jaar nog in hierdie situasie wees nie. Dis ŉ lang tyd.” Madeleine McCann Die saak het wêreldwyd belangstelling geprikkel weens die McCanns se veldtog om hul saak so wyd as moontlik te publiseer om Madeleine op te spoor. Die egpaar het gesê hulle beplan ook om ŉ uitspraak te daag nadat ŉ hof ŉ speurder van Portugal vrygespreek het op aanklag dat hy lasterwette oortree het toe hy in ŉ boek aangevoer het hulle was betrokke by Madeleine se verdwyning. Op die vraag hoe dit met die gesin gaan, het die McCanns gesê, net soos ander gesinne wat tragedies beleef het, probeer hulle aanbeweeg en om op hul 12-jarige tweeling te fokus. “Jy pas aan en kry ŉ nuwe tipe normaal,” het Gerry gesê. “In ŉ stadium moet jy aanvaar dat die tyd nie stilstaan nie.” Hy het gesê Kate koop jaarliks nog steeds verjaarsdag- en Kersgeskenke vir Madeleine. “Ek moet natuurlik dink hoe oud sy nou is en koop dan iets wat, wanneer ons haar kry, nog steeds behoorlik sal wees. Ek dink baie daaroor,” het Kate verduidelik. “Sy is nog steeds ons dogter. Sy sal altyd ons dogter bly.” Lees alle vorige berigte oor Madeleine McCann op Maroela Media.